GUNKUL โชว์กำไรครึ่งปีแรก 1.28 พันลบ. ลุยจับมือ PSH ติดโซลาร์รูฟ 1.25 หมื่นหลังคา
GUNKUL ประกาศผลงานครึ่งแรกปี 65 กำไรโต 1,282 ล้านบาท รุกจับมือ PSH สร้าง Energy x Living Solution เพิ่มโอกาสธุรกิจพลังงานสะอาด ลุยติดตั้งโซลาร์รูฟโครงการบ้านเครือพฤกษาฯ เพิ่มอีก 12,500 หลังคาเรือน
GUNKUL ประกาศผลงานครึ่งแรกปี 65 กำไรโต 1,282 ล้านบาท รุกจับมือ PSH สร้าง Energy x Living Solution เพิ่มโอกาสธุรกิจพลังงานสะอาด ลุยติดตั้งโซลาร์รูฟโครงการบ้านเครือพฤกษาฯ เพิ่มอีก 12,500 หลังคาเรือน
11 ส.ค. 2565

ดร.สมบูรณ์ เอื้ออัชฌาสัย ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยถึงผลประกอบการงวด 6 เดือน (สิ้นสุด วันที่ 30 มิถุนายน 2565) ของบริษัทฯและบริษัทย่อยว่า มีกำไรสุทธิ 1,282 ล้านบาท เทียบกับงวดเดียวกันของปีก่อนเท่ากับ 1,132 ล้านบาท เพิ่มขึ้น 150 ล้านบาท หรือเพิ่มขึ้น 13.25% ส่วนรายได้รวมเท่ากับ 4,676 ล้านบาท เพิ่มขึ้น 5.36% จากช่วงเดียวกันของปีก่อนที่มีรายได้รวมเท่ากับ 4,438 ล้านบาท
ทั้งนี้กลุ่มบริษัทฯ มีความมั่นใจในศักยภาพของรายได้และกำไรสุทธิในครึ่งปีหลัง ว่าจะเติบโตต่อเนื่องจากครึ่งปีแรก จากธุรกิจโรงไฟฟ้าพลังงานทดแทน, ธุรกิจงานรับเหมาก่อสร้างและวางระบบทางด้านวิศวกรรม (EPC) และธุรกิจกัญชง-กัญชาที่ยังเป็นตัวขับเคลื่อน และยังคงตั้งเป้าหมายเพิ่มกำลังการผลิตไปแตะระดับ 1,000 เมกะวัตต์ภายในปี 2566  และยังมีแผนลงทุนในธุรกิจพลังงานทดแทนอย่างต่อเนื่อง
ขณะที่ธุรกิจ EPC ในปีนี้บริษัทฯ มีแผนเตรียมเข้าร่วมประมูลโครงการใหม่ๆ ที่จะเปิดให้ประมูลกว่า 50,000 ล้านบาท
ประธานเจ้าหน้าที่บริหาร กล่าวต่อว่า ปี 2565 ถือเป็นปีที่บริษัทฯ ได้มีการดำเนินการขยายศักยภาพธุรกิจพลังงานอย่างเข้มข้น เพื่อให้สอดคล้องกับเป้าหมายของประเทศที่ต้องการจะเข้าสู่เศรษฐกิจคาร์บอนต่ำ (Low-Carbon Economy) ซึ่งต้องอาศัยความร่วมมือจากผู้มีส่วนเกี่ยวข้องทั้งภาครัฐ-ภาคเอกชน หรือภาคประชาชน
โดยอุตสาหกรรมพลังงานมีหน้าที่เป็นตัวขับเคลื่อนที่สำคัญในการผลักดันอัตราส่วนพลังงานสะอาดในโครงข่ายไฟฟ้า บริษัทฯ เข้าร่วมมือกับ บริษัท พฤกษา โฮลดิ้ง จำกัด (มหาชน) หรือ PSH เดินหน้าเพิ่มโอกาสธุรกิจนำบริการพลังงานสะอาดเข้าเป็นแกนการพัฒนาการอยู่อาศัยอย่างยั่งยืน ซึ่งมีศักยภาพติดตั้งโซลาร์รูฟโครงการบ้านอยู่อาศัยของเครือพฤกษาฯ เพิ่มอีก 12,500 หลังคาเรือน มูลค่าโครงการ 1,500 ล้านบาท ซึ่งบริษัทฯ มีความตั้งใจที่จะสร้างความยั่งยืนให้กับการอยู่อาศัยอย่างชาญฉลาดบนมิติของพลังงานสะอาด ผ่านความร่วมมือกับพาร์ตเนอร์ที่มีความแข็งแกร่งอย่าง PRUKSA ในฐานะบริษัทผู้พัฒนาอสังหาริมทรัพย์ชั้นนำของประเทศ ผนวกกับความเชี่ยวชาญทางด้านธุรกิจระบบไฟฟ้าและพลังงานทดแทนของกันกุลฯ รวมถึงเจตนารมณ์ในการต่อยอดพันธกิจของทั้ง 2 บริษัทให้มีความชัดเจนยิ่งขึ้น